**Preverjanje oz. priprava na 2. šolski spis, 9. razred, šol. leto 2019/2020**

**Nekaj splošnih navodil pred pisanjem:**

- Časa za pisanje si daj približno 45 minut.

- Bodi »fer«. Ne pomagaj si z zapiski iz zvezka. Ne kliči sošolca/sošolke in ga ne sprašuj, kaj je on/ona napisal/-a. Ne sprašuj družinskih članov. Piši spis tako, kot bi ga pisal v šoli, samostojno.

- Med pisanjem spisa dokument večkrat shrani, da bo tvoj zapis ohranjen.

- Spis, napisan v Wordu, mi OBVEZNO pošlji danes, 20. 4., do 12. ure po el. pošti (mojca.novak@ostpavcka.si).

*\*Zaradi načina popravljanja je zaželeno, da spis napišeš v Wordu. Če pa misliš, da ti bo to vzelo preveč časa, ga napiši čitljivo na roke in potem vsako stran posebej fotografiraj ter pošlji slike.*

Naslov spisa: **Enajsta šola – šola življenja, revščine in trpljenja**

Ivan Cankar pravi: *»Vsaka mladost je polna sreče in radosti, sijajnega sonca in prešernega smeha … Ob vročih poletnih dneh, ko močilnih usahne … takrat se pričenja enajsta šola pod mostom ter se neha ob prvih jesenskih nalivih. Mnogokaj sem študiral v svojem življenju, ali tako bogate in koristne učenosti, kakor jo daje svojim učencem enajsta šola pod mostom, nisem zadobil nikjer in nikoli …«*

Oton Župančič: *»Od štirih do ene, od štirih do ene voda nam kolesa, mehove nam žene, do osmih od treh žareči žeblji, žeblji v očeh …«*

**V obliki strnjenega besedila predstavi svoje videnje Cankarjevega dela Bobi in Župančičeve Žebljarske.**

Spis ni le obnavljanje zgodbe. Treba mu je dodati »osebno noto«; to je razkriti **svoja stališča, izkušnje, videnja** … Ne pozabi, da pišeš spis, ki mora imeti **tri osnovne sestavne dele**. Skušaj uporabljati **bogato besedje**, zanimive glagole, okrasne pridevke, primere, poosebitve, stalna rekla, misli iz književnega besedila. **Piši jezikovno** ter **pravopisno ustrezno**. Besedilo naj bo urejeno in razumljivo; vsebine se naj ne ponavljajo.

V pomoč naj ti bo nekaj usmeritev:

V **uvodu** navedi oba avtorja, književno obdobje, v katerem sta ustvarjala, in vrsto obeh del ter se opredeli do naslova. (5 t)

V **jedru:**

* na kratko povzemi vsebino obeh del. (2 t)
* Cankar v svojih delih pogosto piše o krivdi, ki jo čuti zaradi odnosa s svojimi bližnjimi. Ali imaš podobno izkušnjo? Opiši jo. (3 t) Razmišljaj o krivici, slabi vesti, odpuščanju, srčnosti … (3 t)
* Razmišljaj tudi o tem, kje in kako si ti nabiraš življenjske izkušnje. (3 t) Primerjaj jih z izkušnjami otroka s Klanca in/ali otrok, katerih starši so v žebljarni delali 14 ur dnevno. (3 t)

V **zaključku** zapiši, kakšen je tvoj odnos do hrane in lakote. (2 t) Napiši, kako bi odpravil lakoto v svetu. (2 t)

**Veliko uspeha pri pisanju ti želim.**

Učiteljica Mojca Novak